ตราสารหนี้อายุ1ปีฮิต รับดอกขึ้นหลายระลอก
สมาคมตลาดตราสารหนี้ไทยชี้ดอกเบี้ยขยับ 0.25% หนุนนักลงทุนทยอยซื้อตราสารหนี้อายุคงเหลือ 1 ปีขึ้นไปมากขึ้น
19 ส.ค. 2554

สมาคมตลาดตราสารหนี้ไทยชี้ดอกเบี้ยขยับ 0.25% หนุนนักลงทุนทยอยซื้อตราสารหนี้อายุคงเหลือ 1 ปีขึ้นไปมากขึ้น
สมาคมตลาดตราสารหนี้ไทย รายงานว่า ภาวะการลงทุนในตลาดตราสารหนี้เมื่อวันที่ 9 มี.ค. ซึ่งเป็นวันที่คณะกรรมการนโยบายการเงิน (กนง.) ธนาคารแห่งประเทศไทยได้ประกาศขึ้นอัตราดอกเบี้ยอีก 0.25% มาอยู่ที่ 2.50% ทำให้นักลงทุนเริ่มทยอยซื้อพันธบัตรรุ่นอายุคงเหลือตั้งแต่ 1 ปีขึ้นไปชัดเจนขึ้น
ทั้งนี้ การขึ้นดอกเบี้ยครั้งนี้ถือว่าเป็นไปตามที่ตลาดคาดการณ์ไว้ ซึ่งเห็นได้จากอัตราผลตอบแทนไม่เกิน 1 ปี ได้ปรับตัวเพิ่มขึ้นไปล่วงหน้าตามแรงคาด
เส้นอัตราผลตอบแทนพันธบัตรรัฐบาล (Yield Curve) ปรับตัวลดลงบางช่วงอายุเช่น อายุคงเหลือ 3 เดือน ปิดที่ 2.36%ไม่เปลี่ยนแปลง ส่วนอายุคงเหลือ 1 ปี ปิดที่ 2.76% ปรับตัวลง 0.01% และอัตราผลตอบแทนพันธบัตรอายุคงเหลือ 5 ปี ปิดที่ 3.45% ปรับตัวลดลง 0.01% โดยรวมนักลงทุนต่างชาติขายสุทธิ 194 ล้านบาทและกองทุนซื้อสุทธิ 11,037 ล้านบาท 
ด้านการซื้อขายหุ้นภายหลังจากอัตราดอกเบี้ยนโยบายลดลง 0.25% เป็นไปตามคาด ส่งผลให้นักลงทุนพากันเทขายหุ้นธนาคารพาณิชย์ออกมาเมื่อข่าวดีออกมารวมถึงแรงขายหุ้นกลุ่มพลังงานจากราคาน้ำมันอ่อนตัวลง ส่งผลให้ดัชนีปิดที่ 1,071.01 จุด ลดลง 1.56 จุด ท่ามกลางมูลค่าการซื้อขาย 31,082 ล้านบาท นักลงทุนต่างชาติซื้อ 997 ล้านบาท 
นายพิชัย เลิศสุพงศ์กิจ ผู้ช่วยกรรมการผู้จัดการ ฝ่ายการตลาดบริษัทหลักทรัพย์ (บล.) ธนชาต กล่าวว่า ดัชนีหุ้นที่ปรับตัวลงเป็นเรื่องปกติ เมื่อดัชนีขึ้นมาแรงและเร็วเกินไปในช่วง 2 วันที่ผ่านมา จึงมีแรงขายทำกำไรออกมาบ้าง รวมถึงราคาน้ำมันที่ลดลง ก็มีการขายหุ้นกลุ่มพลังงาน ส่วนดอกเบี้ยที่ปรับตัวขึ้น 0.25% ก็จะมีโอกาสขึ้นอีกหลายครั้งในการประชุมกลางปีนี้
“ช่วงนี้ต้องเลือกซื้อหุ้นรายตัว เน้นตัวที่ราคาลงมามาก และมีข่าวดีสนับสนุน เช่น บริษัท ปูนซิเมนต์ไทย (SCC) บริษัท เหมราชพัฒนาที่ดิน (HEMRAJ) บริษัท บ้านปู (BANPU) รวมถึงหุ้นที่ยังจะเติบโตได้อีกมาก อย่างบริษัท อินโดรามา เวนเจอร์ส (IVL)” นายพิชัย กล่าว